Femeie a fost ucisă în apartamentul său, iar principalul suspect este fiul acesteia, un tânăr de 27 de ani, cunoscut drept consumator de droguri.
Apropiații tânărului spun că acesta s-ar droga din adolescență, potrivit HotNews.ro. După divorțul părinților a rămas cu mama lui, care avea în Drobeta Turnu Severin un magazin cu rochii de mireasă. Cei doi s-ar fi certat frecvent din cauza banilor.
După ce și-ar fi ucis mama, bărbatul a plecat cu mașina într-un sat din apropiere la tatăl și fratele său, le-ar fi povestit ce a făcut, iar aceștia au sunat la 112.
"A fost găsit pacientul agitat, când au urcat în casă, împreună cu poliția. Au găsit-o decedată pe mama persoanei agitate. Decesul survenise mult mai devreme decât momentul intervenției echipajului cu medic pentru a putea face resuscitare", a declarat medicul Eleodor Mihuț de la Serviciul Județean de Ambulanță Mehedinți.
Procurorii care anchetează cazul spun că teribila crimă s-ar fi produs pe fondul consumului de droguri și aflat în stare de sevraj.
Tânărul a fost reținut pentru 24 de ore, pentru infracțiunea de omor.